Notum sit omnibus, etc. quod ego Rogerius Bigot de communi consilio domini mei et voluntate Henrici, illustrissimi Anglorum regis, et uxoris illius Matildis regine, et domini Herberti, episcopi, et uxoris meæ, Adalicie, et hominum meorum, pro communi salute et remedio animarum nostrarum et parentum nostrorum, tam vivorum quam defunctorum, et specialiter pro anima domini mei Willelmi regis senioris et uxoris Matildis, regine, et filii eorum Willelmi regis, et pro salute et incolumitate aliorum liberorum suorum, et pace et stabilitate regni eorum, dono et concedo, et presenti carta confirmo in liberam et perpetuam elemosinam Domino Deo et beate Marie semper virgini et beatis apostolis Petro et Paulo et ecclesie Cluniacensi, ecclesiam quam apud Theffordensem villam, in honore ejusdem beatissime semper virginis Mariæ construere et edificare cepi, cum omnibus que ad eandem ecclesiam pertinent, que Albertus eidem contulit, et que tenuit tempore regis Edwardi, et cum omnibus que ego et homines mei inpresenciarum donamus et que in posterum donaturi sunt heredes mei et successores nostri. Ego itaque Rogerius Bigot dono in primis et reddo me ipsum et uxorem meam Adaliciam, et omnes liberos meos, cum omni posteritate eorum, Deo et sancte Marie in prenominata ipsius ecclesia Theffordensi, sicut fratres et benefactores et advocatos sepeliendos in finem. Quare dono eidem ecclesie et monachis Cluniacensibus, qui in ea domo Deo servituri sunt, totam terram, etc.